‘รูดปรื๊ดสินเชื่อเงินสด’ติดลมบน
รูดปรื๊ดยังถล่มทลายยอดทะลุ 1.17 แสนล้านบาท คนเริ่มกดเงินสดเพิ่ม
10 ธ.ค. 2555

รูดปรื๊ดยังถล่มทลายยอดทะลุ 1.17 แสนล้านบาท คนเริ่มกดเงินสดเพิ่ม
ธนาคารแห่งประเทศไทย (ธปท.) รายงานปริมาณการใช้จ่ายของธุรกิจบัตรเครดิตในระบบงวดเดือน ต.ค. ว่า มียอดการใช้จ่ายทั้งสิ้น 1.17 แสนล้านบาท เพิ่มขึ้นจากเดือนก่อน 1.71 หมื่นล้านบาท และเพิ่มขึ้นจากช่วงเดียวกันของปีก่อน 2.3 หมื่นล้านบาท 
ทั้งนี้ เป็นการใช้จ่ายในประเทศ 9.6 หมื่นล้านบาท เพิ่มขึ้นจากเดือนก่อน 1.41 หมื่นล้านบาท และการใช้จ่ายในต่างประเทศมี 7,620 ล้านบาท เพิ่มขึ้นจากเดือนก่อนหน้า 1,610 ล้านบาท และเพิ่มขึ้นจากช่วงเดียวกันปีก่อน 2,540 ล้านบาท 
ด้านปริมาณการเบิกเงินสดล่วงหน้าผ่านบัตรเครดิตก็เริ่มมีสัญญาณที่ต้องจับตามอง เนื่องจากมีปริมาณสูงถึง 1.38 หมื่นล้านบาท เพิ่มขึ้นจากเดือนก่อน 1,450 ล้านบาท แม้จะลดลงเมื่อเทียบกับช่วงเดียวกันปีก่อน 3,000 ล้านบาท แต่ถือว่าต้องติดตาม
ขณะที่บัตรเครดิตทั้งระบบมียอดสินเชื่อคงค้างทั้งสิ้น 2.31 แสนล้านบาท เพิ่มขึ้นจากเดือนก่อนหน้า 4,600 ล้านบาท และเพิ่มขึ้นจากช่วงเดียวกันปีก่อน 2.61 หมื่นล้านบาท 
สำหรับจำนวนบัตรเครดิตมีทั้งสิ้น 16.72 ล้านใบ เพิ่มขึ้นจากช่วงเดียวกันปีก่อน 1.48 ล้านใบ
นอกจากนี้ ธปท.ยังรายงานยอดสินเชื่อส่วนบุคคลภายใต้การกำกับ ในเดือน ต.ค. อีกว่า มียอดสินเชื่อคงค้าง 2.44 แสนล้านบาท เพิ่มขึ้นจากเดือนก่อนหน้า 4,200 ล้านบาท และเพิ่มขึ้นจากช่วงเดียวกันปีก่อน 3.26 หมื่นล้านบาท จากการขยายตัวของสินเชื่อธนาคารพาณิชย์มากที่สุด 2.7 หมื่นล้านบาท รองลงมาเป็นนันแบงก์เพิ่ม 8,620 ล้านบาท ขณะที่สินเชื่อส่วนบุคคลของธนาคารต่างชาติลดลง 3,000 ล้านบาท m